Document ID: 32003D0701

Komission päätös,
tehty 29 päivänä syyskuuta 2003,
geneettisesti muunnettujen siemenkasvien tarkoituksellisesta levittämisestä ympäristöön muussa tarkoituksessa kuin niiden saattamiseksi markkinoille saatujen tulosten esittämiseen käytettävän lomakkeen vahvistamisesta Euroopan parlamentin ja neuvoston direktiivin 2001/18/EY mukaisesti
(tiedoksiannettu numerolla K(2003) 3405)
(ETA:n kannalta merkityksellinen teksti)
(2003/701/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta 12 päivänä maaliskuuta 2001 annetun Euroopan parlamentin ja neuvoston direktiivin 2001/18/EY(1) ja erityisesti sen 10 artiklan toisen virkkeen,
sekä katsoo seuraavaa:
(1) Geneettisesti muunnettujen organismien (GMO) tarkoituksellisen levittämisen muussa tarkoituksessa kuin markkinoille saattamiseksi direktiivin 2001/18/EY 10 artiklassa edellytetään, että tällaisesta levityksestä ilmoittaneen on lähetettävä toimivaltaiselle viranomaiselle levittämisen päätyttyä ja sen jälkeen ympäristöriskin arvioinnin tulosten perusteella luvassa vahvistetuin määräajoin sellaiset levittämisen tulokset, jotka liittyvät ihmisten terveydelle ja ympäristölle mahdollisesti aiheutuviin riskeihin, ja mainittava erityisesti kaikki asiaan liittyvät tuotteet, joista ilmoittaja aikoo ilmoittaa myöhemmässä vaiheessa.
(2) Tähän mennessä suurin osa GMO:eja, joita on levitetty tarkoituksellisesti yhteisössä direktiivin 2001/18/EY B osan mukaisesti, on ollut geneettisesti muunnettuja siemenkasveja. Tämän vuoksi on tarpeellista vahvistaa näiden kasvien osalta lomake, jota ilmoittajan on käytettävä esittäessään levittämisen tuloksia toimivaltaiselle viranomaiselle. Lomakkeen olisi mahdollistettava asiaa koskevien tietojen mahdollisimman kattava vaihto, ja tiedot olisi esitettävä vakiomuodossa helposti ymmärrettävällä tavalla. Lomake olisi pidettävä mahdollisimman yleisenä, jotta sama kertomus voisi tarvittaessa kattaa useilla alueilla ja useina vuosina tapahtuvan levittämisen tai useiden GMO:ien levittämisen.
(3) Koska geneettinen muuntaminen ei rajoitu siemenkasveihin, tulevaisuudessa on tarpeen antaa säännöksiä, joilla vahvistetaan tietolomakkeita muuntyyppisille GMO:eille, kuten geneettisesti muunnetuille eläimille (mukaan luettuina geneettisesti muunnetut hyönteiset), eläinlääkkeille ja lääkkeille (jotka sisältävät GMO:eja tai koostuvat niistä) ja geneettisesti muunnetuille kasveille, joita voidaan käyttää lääkkeiden valmistuksessa. Vahvistettuja tietolomakkeita voidaan myös joutua muuttamaan tulevan kehityksen johdosta.
(4) Tässä päätöksessä säädetyt toimenpiteet ovat direktiivin 2001/18/EY 30 artiklalla perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Ilmoittajan on käytettävä tämän päätöksen liitteenä olevaa lomaketta (jäljempänä "tietolomake") esittäessään geneettisesti muunnettujen siemenkasvien tarkoituksellisen ympäristöön levittämisen tulokset toimivaltaiselle viranomaiselle direktiivin 2001/18/EY 10 artiklan mukaisesti.
2 artikla
Kukin tietolomake liittyy ainoastaan yhteen toimivaltaisen viranomaisen antamaan lupaan ja yksilöidään yhdellä ainoalla ilmoitusnumerolla.
3 artikla
1. Ilmoittajan on annettava kunkin ilmoitusnumeron osalta loppukertomus sekä tarvittaessa levittämisen jälkeistä seurantaa koskeva loppukertomus ja välikertomus (välikertomuksia). Molemmat kertomustyypit on laadittava tietolomaketta noudattaen.
2. Loppukertomus annetaan geneettisesti muunnetun siemenkasvin viimeisen sadonkorjuun jälkeen. Jos ilmoitukselta ei ole edellytetty levittämisen jälkeistä seurantaa, ei ole tarpeen antaa muita kertomuksia.
3. Levittämisen jälkeistä seurantaa koskeva loppukertomus annetaan levittämisen jälkeisen seurannan loppuunsaattamisen jälkeen.
Toimivaltaisen viranomaisen on tarvittaessa määriteltävä luvassa levittämisen jälkeisen seurannan kesto ja aikataulu, jonka mukaisesti levittämisen jälkeistä seurantaa koskevia välikertomuksia annetaan.
4. Toimivaltaisen viranomaisen on kannustettava ilmoittajia lähettämään kertomukset sähköisessä muodossa.
4 artikla
Toimivaltainen viranomainen voi pyytää ilmoittajalta erityisesti tutkimuspäiväkirjan tai määräaikaisten kertomusten muodossa annettavia lisätietoja, jotka toimitetaan tutkimusohjelman aikana ennen kuin levittäminen on saatettu päätökseen.
5 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä syyskuuta 2003.

Labels: 7
6
20